Hei, denne artikkelen er over ett år gammel og kan inneholde utdatert informasjon

(Dagbladet): Aprils siste kveld er både grå og kald i hovedstaden. Rundt omkring i byen møtes årets russ for å feste seg inn i 1. mai. På parkeringsplassen utenfor Tveita senter samles 12 Frp-politikere for å få et innblikk i Oslo-politiets for tida største utfordring: ungdomskriminelle.

Utgangspunktet for kveldens tur sendes til Dagbladets redaksjon i forkant av turen: Spesielt ser vi at gjenger herjer på enkelte av våre forsteder i Oslo. Vi må stoppe vold og hærverk, vi må innse at det har blitt svenske tilstander i enkelte bydeler i Oslo, og vi må bryte opp de miljøene der dette har slått rot. FrP vil ta innbyggerne på alvor, barn og unge skal ha et trygt nærmiljø og ikke minst alle skal kunne gå trygt ute i Oslo om kvelden. Innvandring må stoppe, inntil integreringen har lykkes.

Den grå timen

Klokka er 22.24 da de siste av kveldens politikere har ankommet Tveita senter med t-banen. En liten gjeng med rødruss passerer med hvite bæreposer, trolig på vei til fest. Frps frammøtte tar plass i sightseeingbussen.

AVGANG: Frp venter på at troppene skal samles, før turen går til Oslos østkant. Foto: Øistein Norum Monsen / Dagbladet Vis mer

22.43: Følget har nådd Kalbakken senter. Kveldens første regndråper treffer frontruta. To mørkhudede menn observeres utenfor kjøpesenteret. Turen går videre på riksvei 4.

PÅ TUR: Turbussen, som på dagen hadde fraktet cruiseturister rundt på Oslos vestkant, ble mandag kveld politikernes transport på østkanten. Foto: Øistein Norum Monsen / Dagbladet Vis mer

22.46: Bussen svinger av i retning Stovner, motsatt vei av den lokale politistasjonen. Det er tydelig at været ikke innbyr til utendørsaktiviteter i kveld. Gatene er tomme. Ei ung asiatisk kvinne med handleposer går på fortauet. Bussen kjører videre.

22.50: Turen går mot Vestli. En politibil passerer.

Tilfeldig forbipasserende

Klokka i dashbordet viser 22.52 da bussen svinger inn ved Vestli t-banestasjon. Ut fra undergrunnen kommer en jevn strøm av folk, mange av dem innvandrere. Tilfeldige blir stoppet på gata av politikerne, som stiller spørsmål. En av dem ei kvinne i 30-åra.

- Bor du her?

- Ja.

Har du barn?

- Ja.

Holder de seg inne?

Ja, de holder seg stort sett inne, ja.

- Beklager, jeg mente ikke at de skal holde seg inne, altså. Jeg bare lurte på om de er ute og er med på aktiviteter og sånt.

Kvinnen går videre. En mann i 20-åra stoppes.

- Trives du her?

- Ja.

Føler du deg trygg?

- Ja.

En mann i 40-åra dukker opp. Han presenterer seg som Fareed Khan og forteller en annen historie om området.

- Det har vært mye bråk her. Det er veldig bra at folk begynner å våkne nå, for det begynner å bli veldig alvorlig. Skytinga som skjedde her, det er ikke bra. Jeg har opplevd å bli trua med pistol også, forteller Khan som selv bor på Bislett.

KRITISK: Fareed Kahn, som bor på Bislett på Oslos vestkant, mente mye om Vestli da han ble spurt av Christian Tybring-Gjedde om forholdene på stedet. Foto: Øistein Norum Monsen / Dagbladet Vis mer

Selv gir han politiet æren for at han kom seg tidsnok ut av det kriminelle miljøet som ung. Siden har han tatt utdanning og holdt seg unna både politi og kriminalitet.

En ung mann i slutten av tenårene stopper opp like ved. Han spør en av Dagbladets journalister hva som skjer.

- Jeg har bodd her i fire år, og aldri opplevd noe bråk. Det har vært litt slåssing, men det er alt jeg har sett, forteller han.

Like ved står en av politiets mobile patruljer utplassert. Regnet har økt på, og det blåser surt. Dagbladet spør en av politiets utsendte:

PATRULJE: På Vestli-torget ventet to uniformerte politifolk som gruppesekretær for Frps bystyregruppe, Lars Petter Solås, tok seg en prat med. Ifølge politifolka er det vanligvis ikke så mye som skjer på Vestli. Foto: Øistein Norum Monsen / Dagbladet Vis mer

- Er det uværet som gjør at det ikke er noe bråk her i kveld?

- Det er ikke her det skjer bråk. Den skytinga kunne skjedd hvor som helst.

Politikerne trekker tilbake til bussen. Turen går videre, men noen av dem må avslutte og dra hjem.

VÅTT: Godværet glimret med sitt fravær, og det var en våt og småhustrig Frp-gjeng som tuslet tilbake til den varme turbussen. Til tross for dårlig vær, var stemninga god. Foto: Øistein Norum Monsen / Dagbladet Vis mer

- Vil ikke dere ha oss ut?

23.16: Bussen svinger inn foran Stovner senter. En mann, trolig i 60-åra, ikledd svart jakke observeres. Han forsøker å ta på seg hetta for å verne seg for vinden. Regnet tiltar.

UVÆR: Da bussen med Frp-gjengen passerte rundkjøringa ved Stovner t-banestasjon, ble en mann i 60-åra observert mens han forsøkte å ta på seg hetta. Foto: Øistein Norum Monsen / Dagbladet Vis mer

23:22: Bussen stopper ved Stovner t-banestasjon. Løpende gjennom regnet, tar politikerne turen inn på stasjonen. Det søkes ly like innenfor dørene. Tre innvandrermenn i slutten av tenårene står og henger da de kommer inn. En av dem er ikke interessert i å snakke, og går bort. De to andre blir igjen.

En av dem er snakkesalig. Den andre skeptisk. Han lurer på hvem de er.

- Hva gjør dere her egentlig?

- Vi kommer fra Fremskrittspartiet.

- Fremskrittspartiet? Er det ikke dere som vil ha oss ut av landet?

SKEPTISK: En tenåring i samtale med Frps Christian Tybring-Gjedde. Han ønsket ikke å få ansiktet sitt i avisa, men mente partiets inntog på østkanten kun var et forsøk på å skaffe seg oppmerksomhet. Foto: Øistein Norum Monsen / Dagbladet Vis mer

Samtalen dreier over på integrering.

- Det er ikke noe krav å integreres. Dere forventer mye av oss, og det er ikke bra. Ap forventer ingenting, sier en av dem, og trekker seg unna.

- Jeg forstår ikke hvorfor de er her. De var ikke her før. Nå er de bare ute etter oppmerksomhet, sier han til Dagbladets journalister.

Avlyst grunnet værforhold

23.34: Besøket på Stovner rundes av, og politikerne vender tilbake til bussen.

TURBUSS: Trygt tilbake i turbussens varme favn, mimret Frp-gjengen om østkant-ekskursjonen som de akkurat hadde vært med på. Foto: Øistein Norum Monsen / Dagbladet Vis mer

Politisk nestleder i Oslo Frp, Tone Ims Larssen, tar seg tid til et intervju før turen går videre.

- Jeg føler vi har fått et godt innblikk, særlig fra politiet. Vi har møtt mange interessante mennesker, og dette har alt i alt vært en veldig positiv opplevelse. Vi møtte mange innvandrere, og de var veldig imøtekommende og klare på hva de ønsker. De vil ha flere tilbud, og det må vi ta med oss videre.

- Hvilke aktiviteter tror du må til?

- Jeg tror ungdomsklubber er litt ut, så vi må tilby noe annet. Noe som gir fysisk aktivitet, sånn som skateramper og lignende ting.

NYKOMMER: Tone Ims Larssen innrømmet at hun aldri hadde vært på Vestli før denne kvelden. Foto: Øistein Norum Monsen / Dagbladet Vis mer

Selv mener hun det er viktig at politikerne får et innblikk i situasjonen direkte og personlig. Selv innrømmer hun at hun aldri hadde vært på Vestli før denne kvelden. Det de har sett i kveld, vil de ta med seg videre inn i arbeidet.

- De siste månedene har vi opplevd å bli fratatt det å kunne gå fra t-banen uten å se oss over skuldra. Vi har fått Oslo-tilstander, og umotivert gjengvold er like ille uansett hvor stor skala det er i, sier Larssen.

I stedet for å fortsette bussturen utover i nattetimene, beslutter politikerne at siste del av østkant-turneen avlyses. Dette på grunn av dårlig vær.